Ma van baba Wiehan 6 jaar ná moord: ‘Ons vergeet nooit’Wiehan Botes “ŉ Mens kom nooit oor die dood van jou kind nie, jy leer net om daarmee saam te leef.” Só sê Rita Botes, ma van die vyf maande oue Wiehan wat in 2012 in Delmas in Mpumalanga wreed saam met sy oppasser, Margrietha de Goede, vermoor is. Die dubbele moorde het destyds die klein gemeenskap geruk, maar Botes sê sy en haar man, Wiets, het uiteindelik geen ander keuse gehad as om met hulle lewe te probeer aangaan nie. Vir die meeste mense is die skokmoorde die afgelope week aan die vergetelheid ontruk toe die gebeure op die program Bolhuis op kykNET bespreek is. Die Botes-gesin vergeet nooit nie. En spesialisondersoeker Mike Bolhuis, oor wie die program handel, sê hy vergeet óók nooit nie. “Dis ŉ cold case, maar ons sal dit nóóit sluit nie,” het Bolhuis gesê. Bolhuis het net ná die moorde sy dienste gratis aan die gesin gebied om te help soek na klein Wiehan se moordenaar. Hy meen Themba Ephraim Mahlangu, die vermeende moordenaar, is intussen sélf dood – hetsy weens sy dwelmprobleem, of in sogenaamde boendoegeregtigheid. Themba Mahlangu Botes sê sy glo egter nie Mahlangu is dood nie. Sy het hom wel al vergewe, maar dit beteken nie sy kan die saak ooit laat gaan of ophou soek na hom nie. “Mense vra hoekom plaas ons dit nie agter ons en gaan aan nie. Ek hét hom vergewe, maar ek wíl hom kry. As hy die weerloosste van die weerloses kan seermaak, gáán hy dit weer doen – as hy dit nie al klaar gedoen het nie.” Die Botes-egpaar woon steeds op Delmas en hulle tweeling, Anuschka en Waldu, is ŉ jaar ná Wiehan se dood gebore. Hulle is nou vyf. Botes sê hulle praat steeds elke dag oor Wiehan en vertel sy boetie en sussie van hom. Wiehan was in ŉ stadium selfs sy kleinboet se denkbeeldige maatjie. Botes sê dit was aanvanklik moeilik om só ŉ wrede gebeurtenis op ŉ mooi manier aan die twee kleintjies te verduidelik – ook sonder dat hulle ŉ wrok begin koester. Sy het die Bolhuis-episode wat handel oor Wiehan opgeneem en sal dit later, wanneer die kinders ouer is, vir hulle wys. Sy sê dit was moeilik om na die program te kyk en die gebeure te herleef. “Dit is my kind, ŉ deel van my is weg en ek mis dit elke dag. Jy sal dit nooit verwerk nie. Ek dink nie die Here het dit in jou wese gesit om jou kind te begrawe nie. Wiets en Rita Botes “Ons was in Stilbaai ná dit [die moorde]. En ek het besef die Here het ŉ moordenaar saam met Hom gevat [toe Jesus aan die kruis gehang en vir die moordenaar wat saam met Hom daar was, gesê het dié sal saam met Hom hemel toe gaan] en dit was ook iemand se kind. Dit het my laat dink wie is ek om te oordeel of die Here ŉ moordenaar kan saamneem? Daar het ek nogal vrede gekry. Hy [Mahlangu] gaan nie die Here se oordeel vryspring nie. Maar ek sal nooit ophou soek nie.” Bolhuis sê ná die program het tientalle mense hom reeds genader met inligting oor waar Mahlangu hom moontlik bevind, of dat hulle hom vantevore êrens gesien het. Hy sê mense wat vermoed hulle het Mahlangu opgemerk, moet soveel moontlik inligting bymekaarmaak en probeer bevestig, en hom dan laat weet. Bolhuis meen die moontlikheid bestaan ook dat Mahlangu in verband met ŉ ander aanklag agter tralies beland het, sonder dat hulle dit weet. Hy sê hy en sy span gaan dus nou saam met die polisie werk om tronke vir hom te fynkam.